Diari Oficial de la Generalitat Valenciana


Sumari del DOGV 9935, del 12-09-2024 (2024/9139)

RESOLUCIÓ de 9 de setembre de 2024, per la qual es procedix a la convocatòria per a la concessió d’ajudes del Programa d’ajudes al lloguer de vivendes, del Pla estatal per a l’accés a la vivenda 2022-2025, corresponents a l’exercici 2024.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9935

Data del DOGV
:   12-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9139

CVE
:   RUEH-F-9331-9607

Data del document
:   09-09-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Anàlisi jurídica

 Descriptors 

:   * ajuda pública
    * lloguer
    * habitatge

El 12 d’agost de 2024 ha sigut publicada en el DOGV núm. 9913 la Resolució de 5 d’agost de 2024, de la Vicepresidència i Conselleria de Servicis Socials, Igualtat i Vivenda, per la qual s’aproven les bases reguladores per a la concessió d’ajudes del Programa d’ajudes al lloguer de vivendes del Pla estatal per a l’accés a la vivenda 2022-2025, corresponents a l’exercici 2024.

Complits els tràmits procedimentals oportuns, i fent ús de les facultats que em són atribuïdes en els articles 160.4.b de la Llei 1/2015, de 6 de febrer, d’hisenda pública, del sector públic instrumental i de subvencions, en la redacció donada per l’article 5.1 del Decret llei 6/2021, d’1 d’abril, del Consell, i article 28.ll de la Llei 5/1983, de 30 de desembre, del Consell, així com els articles 164 i 166 de la Llei 1/2015 de 6 de febrer,

RESOLC

*Primer*

Convocar, per a l’exercici pressupostari 2024, el procediment per a l’atorgament de les ajudes del Programa d’ajudes al lloguer de vivendes corresponents al Pla estatal per a l’accés a la vivenda 2022-2025, d’acord amb les condicions que s’establixen en l’annex I.

*Segon*

Ordenar la publicació de la present resolució per a la sol·licitud de les ajudes en el *Diari Oficial de la Generalitat Valenciana*.

*Tercer*

La present resolució produirà efectes l’endemà de publicar-se en el *Diari Oficial de la Generalitat Valenciana*.

Contra la present resolució, que posa fi a la via administrativa, es podrà interposar un recurs de reposició davant de l’òrgan que ha dictat l’acte, en el termini d’un mes comptador des de la seua publicació en el *Diari Oficial de la Generalitat Valenciana*, d’acord amb el que disposen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de publicar-se en el *Diari Oficial de la Generalitat Valenciana*. Tot això de conformitat amb el que disposen els articles 10, 44 i 46 de l’esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s’utilitze qualsevol altra via que es considere oportuna.

ANNEX I

*Primera. Bases de la convocatòria*

Esta convocatòria es regix per la Resolució de 5 d’agost de 2024, de la Vicepresidència i Conselleria de Servicis Socials, Igualtat i Vivenda, per la qual s’aproven les bases reguladores per a la concessió d’ajudes del Programa d’ajudes al lloguer de vivendes del Pla estatal per a l’accés a la vivenda 2022-2025, corresponents a l’exercici 2024 (DOGV 9699, 06.10.2023).

*Segona. Dotació pressupostària*

1. Amb la finalitat d’atendre les necessitats de gasto derivades de la present convocatòria per a la concessió de les ajudes corresponents al Programa d’ajudes al lloguer de vivendes incloses en el Pla estatal per a l’accés a la vivenda 2022-2025, en la convocatòria corresponent a l’exercici 2024, s’acredita la disponibilitat de crèdit adequat i suficient en el capítol 4 de gastos del programa 431C00, Emergència residencial i funció social, de la Vicepresidència i Conselleria de Servicis Socials, Igualtat i Vivenda, dins de la línia de subvenció S1178, per un total de 97.647.723,00 €, amb ingressos finalistes del Ministeri de Vivenda i Agenda Urbana per import de 9.439.200,00 € per al finançament d’estes ajudes i l’aportació de la Generalitat corresponent en la quantitat de 7.124.940,00 €.

Atés que la convocatòria té el caràcter de gasto plurianual, esta quantitat es distribuirà entre l’exercici 2024 i 2025 amb càrrec a l'exercici pressupostari 2024, l'import de 22.778.658,00 € i amb càrrec a l'exercici 2025 l'import de 4.513.940,00 €.

2. L’import global de les ajudes amb què està dotada la convocatòria podrà ser ampliat amb posterioritat a la publicació d’esta si resulta insuficient per a atendre les peticions que, presentades dins del termini, acrediten reunir els requisits i altres condicions establides en estes bases, si es complixen algun dels supòsits previstos en l’article 58 del Reial decret 887/2006, pel qual s’aprova el Reglament de la Llei 38/2003, general de subvencions, així com el que disposa l’article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, tenint en compte el que regula el conveni de col·laboració subscrit entre el Ministeri i la Generalitat Valenciana per a l’aplicació i desenrotllament del Pla estatal per a l’accés a la vivenda 2022-2025 i, si és el cas, els successius acords bilaterals relatius a la distribució del finançament entre els programes d’ajudes, tal com s’establix en l’apartat 2 de l’article 22 del Reial decret 42/2022, de 18 de gener, pel qual es regula el Pla estatal per a l’accés a la vivenda 2022-2025, o bé mitjançant l’aportació de fons propis addicionals sempre que les disponibilitats pressupostàries ho permeten. L’òrgan concedent haurà de publicar la declaració de crèdits disponibles amb caràcter previ a la resolució de concessió en els mateixos mitjans que la convocatòria, sense que tal publicitat implique l’obertura de termini per a presentar noves sol·licituds ni l’inici de nou còmput de termini per a resoldre. L’efectivitat de la quantia addicional queda condicionada a la disponibilitat efectiva del crèdit en un moment anterior a la resolució de la concessió de les subvencions.

3. Així mateix, d’acord amb el que disposa l’article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, podrà preveure’s en la convocatòria que eventuals augments sobrevinguts en el crèdit disponible possibiliten el dictat d’una resolució complementària de la concessió de la subvenció que incloga aquelles sol·licituds que, fins i tot complint tots els requisits, no hagen sigut beneficiàries per esgotament del crèdit inicialment habilitat.

*Tercera. Objecte i condicions de la concessió*

1. La convocatòria té com a objecte regular en règim de concurrència competitiva les ajudes en matèria de vivenda a persones físiques, a fi de facilitar el gaudi d’una vivenda o habitació en règim de lloguer o de cessió d’ús a sectors de població amb escassos mitjans econòmics, mitjançant l’atorgament d’ajudes a les persones arrendatàries o cessionàries.

2. Serà objecte de l’ajuda, en els termes regulats en el Reial decret 42/2022 i en les bases reguladores, les rendes arrendatícies o el preu de la cessió de vivenda o habitació que constituïsca la residència habitual i permanent de la persona arrendatària o cessionària i de la unitat de convivència, que es corresponguen amb dotze mensualitats com a màxim i s’hagen generat durant el període comprés entre l’1 de gener de 2024 fins al 31 de desembre de 2024, o, en tot cas, les que corresponguen a partir de la data de subscripció del contracte d’arrendament o cessió d’ús de la vivenda o habitació fins a esta data.

3. No seran subvencionables els gastos generals, fiances, servicis, tributs, càrregues i responsabilitats que no siguen susceptibles d’individualització, que les parts hagen acordat que siguen a càrrec de l’arrendatària i que s’incloguen en el contracte com a conceptes diferenciats de la renda de lloguer.

*Quarta. Termini de presentació de sol·licituds*

El termini de presentació de la sol·licitud de l’ajuda s’iniciarà a partir de l'endemà de la publicació de la convocatòria en el diari oficial, i estarà obert amb caràcter continuat i permanent fins al dia 4 d´octubre de 2024.

*Quinta. Forma de presentació*

La sol·licitud i la documentació annexa per a la concessió de les ajudes es formalitzarà pels qui pretenguen obtindre la condició de part beneficiària de l’ajuda d’acord amb la base quarta o, si és el cas, pels seus representants, en els termes de l’article 5 de la Llei 39/2015, d’1 d’octubre, del procediment administratiu comú de les administracions públiques, mitjançant un formulari omplit electrònicament que estarà disponible en la seu electrònica de la Generalitat, portal www.gva.es, a través de l’enllaç següent: <https://sede.gva.es/va/inicio/procedimientos?id_proc=G97065>, en la forma i termini que s’establix en la present convocatòria. A la sol·licitud s’ha d’adjuntar la documentació que es detalla en l’apartat sext.

Les persones interessades a sol·licitar estes ajudes tindran dret a ser assistides en l’ús de mitjans electrònics en les seues relacions amb l’administració pública en el marc de les previsions contingudes en els articles 12 i 13, apartats a) i b), de la Llei 39/2015, d’1 d’octubre, del procediment administratiu comú de les administracions públiques.

Només es podrà presentar una sol·licitud per vivenda o habitació, per la qual cosa si es detecta la presentació de diverses sol·licituds per a una mateixa vivenda o habitació, s’anul·laran d’ofici les sol·licituds duplicades, i es mantindrà com a única sol·licitud la presentada en últim lloc.

En el cas que es presente un nombre de sol·licituds d’ajudes per al pagament de la renda d’arrendament o preu de cessió d’habitació superior al nombre d’habitacions de què dispose una mateixa vivenda només s’admetran a tràmit les sol·licituds que es corresponguen amb el nombre d’habitacions existents segons l’orde d’entrada, i es rebutjaran totes les altres.

No s’admetran a tràmit aquelles sol·licituds presentades d’una altra forma o fora del termini establit, en què es resoldrà la seua inadmissió, amb la resolució prèvia dictada en els termes de l’article 21 de la Llei 39/2015, d’1 d’octubre, del procediment administratiu comú de les administracions públiques.

2. La presentació del formulari de sol·licitud, una vegada omplit telemàticament, es farà d’acord amb el que establix la Llei 39/2015, d’1 d’octubre, del procediment administratiu comú de les administracions públiques, en qualsevol de les formes que s’establixen a continuació:

a) Electrònicament, si es disposa de certificat digital, en la seu electrònica de la Generalitat, portal www.gva.es, a través del procediment habilitat a este efecte i denominat «Ajudes al lloguer de vivenda 2024», a través de l’enllaç següent:

<https://sede.gva.es/va/inicio/procedimientos?id_proc=G97065>.

La tramitació telemàtica requerirà la presentació de sol·licituds, escrits i comunicacions davant del registre electrònic, que estiguen firmats electrònicament mitjançant una firma electrònica avançada basada en un certificat reconegut, segons el que disposa la Llei 39/2015, d’1 d’octubre, així com el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana, emesos per l’Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de firma electrònica admés per la seu electrònica de la Generalitat

<https://sede.gva.es/va/sistemes-d-identificacio-i-signatura-acceptats>.

b) Presencialment, si no es disposa de certificat digital, la persona interessada haurà d’omplir el formulari de sol·licitud de l’ajuda disponible en la pàgina web assenyalada en l’apartat anterior i imprimirà el justificant generat automàticament una vegada omplit. Este justificant constituirà l’imprés de sol·licitud que haurà de registrar-se, degudament firmat, juntament amb la documentació exigida, en algun dels registres que recull la Llei 39/2015, d’1 d’octubre, del procediment administratiu comú de les administracions públiques, i preferiblement, en el de les seus dels servicis territorials de Vivenda de la Vicepresidència i Conselleria de Servicis Socials, Igualtat i Vivenda, que conclourà així –i només així– el tràmit de sol·licitud.

L’ompliment electrònic del formulari de sol·licitud per les persones peticionàries que no disposen de certificat digital sense la seua presentació en algun dels registres d’entrada assenyalats en l’apartat anterior i en el termini de sol·licitud establit en la present convocatòria, únicament determinarà que la informació introduïda quede emmagatzemada en les corresponents bases de dades, però no es considerarà presentada la sol·licitud per a la seua concessió.

3. A fi de facilitar i agilitar la gestió del procediment de concessió de les ajudes es recomana la presentació de la sol·licitud firmada de manera electrònica, mitjançant certificat digital. A tals efectes, les persones interessades a sol·licitar estes ajudes tindran dret a ser assistides en l’ús de mitjans electrònics en les seues relacions amb l’administració pública en el marc de les previsions contingudes en els articles 12 i 13, apartats a) i b), de la Llei 39/2015, d’1 d’octubre, del procediment administratiu comú de les administracions públiques, de manera que els servicis territorials de Vivenda de la Vicepresidència i Conselleria de Servicis Socials, Igualtat i Vivenda oferiran un punt d’accés a internet i, per a aquells casos que ho requerisquen, es podrà facilitar ajuda mitjançant cita prèvia.

Així mateix, els ajuntaments i mancomunitats, per si o a través de les oficines de la Xarxa Xaloc, podran presentar sol·licituds electrònicament mitjançant certificat digital, en nom de les persones interessades que els autoritzen mitjançant el corresponent formulari. Per a això es podrà habilitar el personal dels ajuntaments o mancomunitats mitjançant la presentació de la credencial subscrita degudament en formulari normalitzat disponible en la web de la Vicepresidència i Conselleria de Servicis Socials, Igualtat i Vivenda.

Finalment, també s’admetran les sol·licituds presentades telemàticament per titulars de certificat digital quan actuen, degudament autoritzats, en representació d’altres.

4. La presentació de la sol·licitud de l’ajuda presumix l’acceptació incondicionada de les bases de la present convocatòria i de les condicions, requisits i obligacions que s’hi contenen.

*Sexta. Documentació que ha d’acompanyar la sol·licitud*

1. La sol·licitud s’acompanyarà de la documentació que s’especifica a continuació:

a) Contracte d’arrendament o de cessió d’ús de vivenda o habitació: Còpia completa del contracte d’arrendament o de cessió d’ús de la vivenda o habitació amb menció expressa de l’import del lloguer o del preu de la cessió, firmat per les persones propietàries i les persones inquilines en totes les seues pàgines formalitzat en els termes que indica la base quarta, apartat 1, lletres b) i c), de la Resolució de 5 d’agost de 2024 d’aprovació de les bases que regula la convocatòria.

En cas que hi haja més d’un contracte consecutiu en el període subvencionable, s’aportaran tots estos. Quan la persona titular del contracte no coincidisca amb la sol·licitant de l’ajuda haurà d’aportar documentació acreditativa de l’atribució del dret d’ús, per subrogació, conveni o sentència de separació o divorci, o altres títols vàlids en dret. Així mateix, s’aportarà la referència cadastral de la vivenda individualitzada.

b) Documentació acreditativa del pagament de la renda de lloguer o del preu de la cessió fent ús de la vivenda o habitació corresponents a les mensualitats del lloguer abonades amb posterioritat a l’1 de gener de 2024 fins a la data en què se sol·licita l’ajuda, llevat que el contracte tinga una vigència de menor termini, i en este cas s’acreditarà el pagament des de l’inici del contracte. La presentació d’estos justificants de pagament juntament amb la sol·licitud és obligatòria i el seu incompliment determinarà la desestimació de la sol·licitud d’ajuda.

c) Circumstàncies d’especial atenció: en el cas que la persona peticionària de l’ajuda o integrant de la unitat de convivència, es trobe inclosa en algun dels grups d’especial atenció a què fa referència la base quinta, havent-hi assenyalat esta circumstància en el formulari de sol·licitud, l’Administració comprovarà d’ofici els aspectes esmentats a través de les plataformes d’interoperabilitat amb altres administracions públiques. No obstant això, en els casos assenyalats en els apartats a), d), h) i i) de la base quinta, en què l’Administració no té accés per via telemàtica a la informació necessària, s’haurà d’acompanyar:

1) Persones afectades per procediments de desnonament, execució hipotecària o dació en pagament que hagen tingut lloc en els últims cinc anys: la documentació bancària o judicial que així ho acredite.

2) Dones víctimes de violència de gènere: documentació administrativa o judicial que acredite fefaentment esta circumstància.

3) Unitats de convivència en les quals alguna persona assumix acolliment familiar permanent d’un menor: documentació acreditativa d’esta circumstància.

4) Persones joves extutelades procedents del sistema públic de protecció de la infància i l’adolescència dins dels cinc anys següents a la majoria d’edat: resolució de cessament de mesures emesa per la conselleria competent.

5) Persones exconvictes que hagen eixit de presó dins dels cinc anys anteriors a la data de sol·licitud de l’ajuda: documentació acreditativa d’esta circumstància emesa per l’administració competent.

d) Únicament en el cas de ser nou perceptor d’ajudes de la Generalitat o canvi de número de compte bancari, haurà de presentar l’imprés de domiciliació bancària degudament omplit i firmat, que designe el compte en què es farà l’ingrés de les ajudes.

L’alta o modificació del compte bancari podrà ser tramitada de manera telemàtica a través de la seu electrònica de la Generalitat, tràmit PROPER, (<https://www.gva.es/va/inicio/procedimientos?id_proc=22031>), de conformitat amb el que disposa l’Orde 2/2022, de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i en este cas, s’hi adjuntarà el corresponent justificant acreditatiu de la realització del tràmit esmentat.

2. En el cas de persones no obligades a presentar declaració de l’impost de la renda de les persones físiques de l’exercici 2023, per no tindre obligació de fer-ho i en aquells casos en què l’AEAT no dispose d’informació, o manifesten la seua no autorització o oposició a la consulta dels ingressos corresponents a l’exercici esmentat, cada persona de la unitat de convivència en estes circumstàncies, a més de la documentació indicada en l’apartat anterior, haurà d’aportar la declaració responsable d’ingressos que arreplegue la quantia total dels ingressos de l’any 2023, o que declare que no ha percebut cap ingrés, si és el cas, i el certificat d’altes i baixes de Seguretat Social (vida laboral), juntament amb la documentació acreditativa de la procedència d’estos. A este efecte, es podrà aportar, segons els casos:

–  Persones que treballen per compte d’altri: certificats de tots els centres de treball per als quals s’haja treballat en l’exercici corresponent, en què s’indique els ingressos totals percebuts o pendents de rebre per a tot l’exercici fiscal.

–  Persones que treballen per compte propi: justificants dels ingressos trimestrals a compte de l’IRPF de l’exercici fiscal corresponent.

– Certificat expedit per Labora o pel Servici d’Ocupació Estatal (SEPE) amb indicació dels ingressos percebuts durant el mencionat període per raó de situació de desocupació.

– Certificat expedit pel Servici Públic d’Ocupació Estatal (SEPE-INEM) sobre situació actual de desocupació i del certificat de l’última situació de prestacions; certificat d’imports actuals i informació sobre el certificat d’imports en un període determinat en relació amb la persona sol·licitant de l’ajuda i altres persones de la unitat de convivència.

– En el cas de pensió de jubilació, d’incapacitat permanent, d’invalidesa, viduïtat, orfandat o altres, prestació de servicis socials o qualsevol altre tipus d’ajuda econòmica, haurà d’aportar la certificació emesa per l’organisme competent, amb indicació dels ingressos obtinguts durant l’últim exercici fiscal vençut.

– Certificat expedit per la Conselleria d’Igualtat i Polítiques Inclusives acreditatiu de les prestacions percebudes per la persona sol·licitant de l’ajuda o per algun dels membres de la unitat de convivència (renda valenciana d’inclusió).

– Rendiments del capital mobiliari o immobiliari.

– Atribucions de renda.

Tot això sense perjuí que es puga aportar qualsevol altra justificació dels ingressos admesa en dret.

3. En el cas que la persona sol·licitant o integrant de la unitat de convivència no autoritze o manifeste oposició expressa al fet que l’Administració de la Generalitat obtinga a través de la Plataforma Autonòmica d’Intermediació (PAI) i altres sistemes habilitats a este efecte, la consulta de les dades de caràcter personal que s’indiquen a continuació en relació amb esta, sense perjuí de l’aportació dels documents indicats en els apartats precedents, si és el cas, haurà d’acompanyar-se la documentació següent:

a) Acreditació de la identitat de la persona sol·licitant i altres membres de la unitat de convivència mitjançant aportació del DNI o NIE.

b) Certificat expedit per l’Agència Estatal d’Administració Tributària, de la Hisenda Pública de la Generalitat i Tresoreria General Seguretat Social acreditatiu de trobar-se al corrent en el compliment de les seues obligacions tributàries i amb la Seguretat Social.

c) Certificat emés per la Direcció General del Cadastre en relació amb la titularitat cadastral de béns immobles en favor de la persona sol·licitant i de totes les que formen part de la unitat de convivència d’alguna vivenda a Espanya.

d) Per persones que tenen la condició de família monoparental amb fills: certificat expedit segons el que establix el Decret 19/ 018, de 9 de març, del Consell, pel qual es regula el reconeixement de la condició de família monoparental a la Comunitat Valenciana.

e) Unitats de convivència que constituïsquen família nombrosa: títol de família nombrosa.

f) Persones o unitats de convivència en què hi haja alguna persona amb diversitat funcional, sensorial o cognitiva, amb un grau de discapacitat declarat igual o superior al 33 per 100: certificat de l’Institut Nacional de la Seguretat Social acreditatiu d’esta circumstància o una altra documentació que l’acredite.

g) Sol·licituds presentades per víctimes del terrorisme: certificació emesa pel Ministeri de l’Interior acreditativa que la persona sol·licitant és beneficiària de drets per ser víctima de terrorisme.

h) Persones o unitats de convivència afectades per situacions catastròfiques declarades a la Comunitat Valenciana en els últims cinc anys anteriors a la sol·licitud: documentació que acredite fefaentment esta circumstància.

4. Qualsevol variació en les dades i documents subministrats per la persona sol·licitant o obtinguda per esta administració per a comprovar les dades declarades, i concernents a la informació necessària per a la valoració de la sol·licitud i la concessió de l’ajuda, haurà de ser comunicada per la persona sol·licitant o beneficiària de l’ajuda en els termes que arrepleguen les bases reguladores de la present convocatòria.

*Sèptima. Termini de resolució i notificació*

1. El termini per a resoldre i notificar la resolució del procediment serà de tres mesos a comptar de l’endemà de la data de publicació de la present convocatòria en el *Diari Oficial de la Generalitat Valenciana*. Transcorregut este termini sense que haja recaigut resolució i esta no ha sigut notificada, s’entendrà desestimada la sol·licitud en els termes previstos en la Llei 39/2015, d’1 d’octubre, del procediment administratiu comú de les administracions públiques. Tal com disposa la dita llei, la desestimació per silenci administratiu té els sols efectes de permetre als interessats la interposició del recurs administratiu o contenciós administratiu que resulte procedent. Excepcionalment, podrà acordar-se l’ampliació d’estos terminis en els supòsits que arreplega la legislació reguladora del procediment administratiu comú.

Les resolucions de concessió d’ajudes hauran d’expressar que estes són finançades amb càrrec a fons de l’Estat.

2. Contra esta resolució, que posa fi a la via administrativa, pot interposar-se un recurs de reposició davant del mateix òrgan que la dicte en el termini d’un mes a partir de l’endemà de la notificació mitjançant la publicació en el *Diari Oficial de la Generalitat Valenciana*, d’acord amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques; o un recurs contenciós administratiu en el termini de dos mesos davant de la Sala Contenciosa Administrativa del Tribunal Superior de Justícia en aplicació del que establix l’article 10.1.a de la Llei 29/1998, de 13 de juliol, reguladora de la jurisdicció contenciosa administrativa.

3. Les persones beneficiàries de les ajudes al lloguer estaran obligades a comunicar, fins i tot durant la tramitació de la sol·licitud, a l’òrgan competent de la comunitat autònoma que estiga realitzant esta tramitació o que li haja reconegut l’ajuda, qualsevol modificació de les condicions o requisits que puguen motivar o hagen motivat tal reconeixement i que puga determinar l’alteració de les condicions o pèrdua sobrevinguda del dret a l’ajuda en els termes i amb els efectes previstos en la base denovena.

La comunicació haurà de realitzar-se en el termini de 15 dies des que tinga lloc el fet causant preferentment, mitjançant formulari telemàtic disponible a este efecte en la seu electrònica de la Generalitat, portal web, www.gva.es, a través de l’enllaç següent: <https://sede.gva.es/va/inicio/procedimientos?id_proc=G97065>, o en qualsevol de les formes establides en la Llei 39/2015, d’1 d’octubre, del procediment administratiu comú de les administracions públiques.

*Octava. Criteris de valoració de les sol·licituds*

Les ajudes es concediran fins a esgotar l’import màxim disponible per a la convocatòria. Per a determinar la prioritat dels sol·licitants, es tindran en compte els criteris establits en la base sexta de la Resolució de 5 d’agost de 2024, d’aprovació de les bases que regula la convocatòria.

*Novena. Mitjans de notificació i publicació*

1. Els diversos tràmits que hagen d’omplir-se en el procediment es notificaran mitjançant notificació individualitzada o mitjançant publicació en el portal web de la Generalitat, www.gva.es, a través de la seua seu electrònica, en l’enllaç següent: <https://sede.gva.es/va/inicio/procedimientos?id_proc=G97065>, amb indicació del mitjà perquè cada sol·licitant puga accedir a la informació relativa a la seua sol·licitud, publicació que podrà ser comunicada a les persones interessades mitjançant SMS al telèfon que, a este efecte, hagen comunicat a l’Administració en el formulari de sol·licitud.

2. Les resolucions de les convocatòries d’ajudes que posen fi al procediment de concessió es publicaran en el *Diari Oficial de la Generalitat Valenciana*  i, posteriorment, en el portal web de la Generalitat, [www.gva.es](http://www.gva.es), a través de la seua seu electrònica, en l’enllaç següent: <https://sede.gva.es/va/inicio/procedimientos?id_proc=G97065>, en què s’inseriran els llistats que contenen les sol·licituds estimades i desestimades per a coneixement dels interessats.

Les persones sol·licitants que hagen facilitat un número de telèfon mòbil podran ser avisades de la publicació del llistat definitiu mitjançant missatge de text SMS. La publicació en el *Diari Oficial de la Generalitat Valenciana*  substituirà la notificació individual de la resolució, d’acord amb el que es preveu en la legislació del procediment administratiu comú. La publicació es farà respectant en tot cas els drets reconeguts en la Llei orgànica 3/2018, de 5 de desembre, de protecció de dades personals i garantia dels drets digitals.

*Dècima. Informació relativa al tractament de dades personals*

De conformitat amb la normativa de protecció de dades, s’informa les persones interessades:

a) Té la condició de responsable del tractament la Vicepresidència i Conselleria de Servicis Socials, Igualtat i Vivenda.

b) Les dades del/de la delegat/ada de protecció de dades són les següents: passeig de l’Albereda, 16. 46985 València. Correu electrònic: ygs@rlw.io

c) La finalitat per al tractament de dades personals serà la gestió de la concessió de subvencions.

d) Les bases de legitimació general aplicables al tractament de dades seran les regulades en l’article 6.1.c i e del Reglament general de protecció de dades en relació amb les normes específiques que regulen este procediment.

e) Les dades es comunicaran a les següents persones destinatàries o categories de persones destinatàries:

– La Base de dades nacional de subvencions i la Intervenció Delegada; tot això, en compliment d’obligacions legals exigibles al responsable.

– Així mateix, es publicaran les subvencions concedides en el Portal de transparència amb indicació del seu import, objectiu o finalitat i persones beneficiàries.

f) Les dades es conservaran durant el temps necessari per a complir la finalitat per a la qual es van obtindre i per a determinar les possibles responsabilitats que es puguen derivar d’esta finalitat i del tractament de les dades i de conformitat amb la normativa d’arxius i documentació.

No obstant això, les dades personals podran conservar-se durant períodes més llargs sempre que es tracten exclusivament amb finalitats d’interés públic, d’investigació científica o històrica o estadístiques, sense perjuí de l’aplicació de les mesures tècniques i organitzatives apropiades a fi de protegir els drets i llibertats de la persona interessada.

En tot cas, la informació que es publique en el portal de transparència hi estarà disponible durant l’any de concessió i l’any següent; una vegada passat eixe termini les dades deixaran de ser públiques en este portal.

g) La persona interessada té dret de sol·licitar l’accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en el següent enllaç: <sede.gva.es/va/proc19970>

h) Sense perjuí de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica de conformitat amb el que es preveu en el següent enllaç: <https://sede.gva.es/va/inicio/procedimientos?id_proc=22983>*;* això, sense perjuí de la possibilitat de reclamar davant l’Agència Espanyola de Protecció de Dades.

*Onzena. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d’abril, de transparència i bon govern de la Comunitat Valenciana, i de l’article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:

1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural ajudes o subvencions de les entitats públiques de la Comunitat Valenciana que recull l’article 3 de la Llei 1/2022 en una quantia superior a 50.000 euros.

c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, hauran de publicar, en els termes previstos en els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta.

Esta publicació es farà a través de la pàgina web de l’entitat, o bé a través de la plataforma TEP – Transparència Entitats Privades, de Gva Oberta, a la qual es pot accedir en <https://gvaoberta.gva.es/va/inici>. Esta informació s’haurà de publicar a partir de l’any següent a aquell en què s’hagen superat els llindars establits, i haurà de mantindre’s publicada durant almenys quatre anys naturals.

2. Sense perjuí de les obligacions que preveu l’apartat anterior, totes les entitats o persones beneficiàries de subvencions hauran de donar l’adequada publicitat del caràcter públic del finançament de programes que siguen objecte de subvenció, incloent-hi el logotip de la Generalitat  Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l’activitat subvencionada.

En tot cas, en els locals on es desenvolupen les activitats subvencionades haurà d’exposar-se en lloc visible una placa d’identificació en la qual s’indique que es desenvolupen activitats finançades per la Generalitat, que s’ajuste al que disposa el Manual d’Identitat Corporativa del Sistema Públic Valencià de Serveis Socials, que es pot consultar a través de l’enllaç següent: <https://breu.gva.es/b/9blyrmxref>

En tot cas, quan es presente la justificació haurà d’adjuntar-se fotografia acreditativa d’este fet.

3. Les entitats o persones beneficiàries de subvencions estan obligades a subministrar a l’entitat concedent, amb el requeriment previ, tota la informació que siga necessària per al compliment de les obligacions previstes en la llei de transparència que esta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que este haja sigut atés, l’òrgan que ha realitzat el requeriment podrà acordar, amb l’advertiment i audiència previs a l’interessat, la imposició de multes coercitives en els termes que preveu l’article 5 de la Llei 1/2022.

4. Els nous conjunts de dades que es generen per la formalització i el desenvolupament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

  

València, 9 de setembre de 2024

Susana Camarero Benítez

Vicepresidenta i consellera de Servicis Socials, Igualtat i Vivenda